《儿未浃月而病医家言其体气甚孱漫作以解妇忧》
清代·全祖望

昔我堕地时，百疾相缠摎。或言此蒲柳，谅哉难望秋。

北堂长涕泗，梦寐含焦愁。年来成鲜民，孤生委道周。

饥亦莫我饭，寒亦莫我裘。蓬飘而梗逝，莫拒亦莫留。

酒醒梦断四十秋，病骨不病骨愈虬。乃知渐老大，未必长脆柔。

所恨春晖不可留，骨则已虬心弗酬。儿今定似我，清弱亦有由。

风霜所未历，有如草木勾。善为加调濩，以待元气周。

切莫呼巫觋，邪术最谬悠。他年阿翁老扶鸠，看儿虬骨进晨羞。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。